PATVIRTINTA

Kupiškio rajono savivaldybės tarybos

2019 m. kovo d. sprendimu Nr. TS-

**ATMINIMO ŽENKLŲ ĮRENGIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Atminimo ženklų įrengimo tvarkos aprašas (toliau – Aprašas) reglamentuoja atminimo ženklų įrengimo Kupiškio rajono savivaldybės (toliau – Savivaldybė) teritorijoje tvarką Savivaldybės ar pareiškėjų lėšomis.

2. Memorialinės lentos Lietuvos Nepriklausomybės Akto signatarams įrengiamos vadovaujantis Lietuvos Nepriklausomybės Akto signatarų atminimo įamžinimo tvarkos aprašu, patvirtintu Lietuvos Respublikos Vyriausybės 2005 m. kovo 31 d. nutarimu Nr. 340 „Dėl Lietuvos Nepriklausomybės Akto signatarų atminimo įamžinimo tvarkos aprašo ir Lietuvos Nepriklausomybės Akto signataro ženklo pavyzdžio patvirtinimo“.

3. Šis Aprašas netaikomas atminimo ženklus įrengiant pastatų viduje.

4. Pagrindinės šiame Apraše vartojamos sąvokos:

**Atminimo ženklas** – memorialinė lenta, paminklinis akmuo, skirti žymioms asmenybėms ir istoriniams įvykiams įamžinti, informacinės lentos prie reikšmingų statinių.

**Informacinė lenta** – atminimo ženklas prie reikšmingų statinių su paaiškinimu, kuo pažymimas objektas (vietovė) yra svarbus istorijai.

**Memorialinė lenta** – atminimo ženklas reikšmingam įvykiui ar asmeniui atminti, tvirtinamas ant pastato fasado.

**Paminklinis akmuo** – natūralus lauko akmuo ar akmens plokštė su užrašu, pastatytas(-a) reikšmingą įvykį menančioje vietoje.

**Pareiškėjas** – fizinis ar juridinis asmuo, pateikęs prašymą įrengti atminimo ženklą.

**Koplytstulpis** – memorialinis, medinis arba mūrinis mažosios architektūros statinys, 3–4 metrų aukščio stiebas, kurio viršūnėje pritvirtinta keturkampė su medinėmis skulptūromis koplytėlė, užsibaigianti kryžiumi, pastatytas reikšmingą įvykį menančioje vietoje.

**Stogastulpis** – etnografinis keturkampis, daugiakampis, apvalus, profiliuotas stiebas su vienu ar keliais liaudiškais ornamentuotais stogeliais, dengiančiais šventųjų statulėles ar kryžius.

**II SKYRIUS**

**PRAŠYMŲ PATEIKIMAS**

5. Pareiškėjai nustatytos formos prašymus įrengti atminimo ženklus (priedas) pateikia Savivaldybės administracijos Kultūros, švietimo ir sporto skyriui (toliau – Skyrius).

6. Prašyme nurodoma:

6.1. pareiškėjo duomenys (juridinio asmens pavadinimas, kodas, buveinės adresas, telefonas, el. paštas; fizinio asmens vardas, pavardė, asmens kodas, adresas, telefonas, el. paštas);

6.2.atminimo ženklo įrengimo adresas;

6.3. asmuo, įvykis ar objektas, kurio atminimą prašoma įamžinti. Kartu pateikiama įamžinamojo asmens biografija, nuopelnų aprašymas, reikšmingo įvykio aprašymas, jo reikšmė Kupiškio ar Lietuvos istorijai, duomenys apie pažymimą objektą ir jo reikšmę kultūros istorijai;

6.4. siūlomas atminimo ženklo tekstas;

6.5. lėšų, reikalingų atminimo ženklui suprojektuoti, pagaminti ir įrengti, šaltiniai;

6.6. pageidavimas dėl atminimo ženklo atidengimo organizavimo.

7. Kartu su prašymu pateikiama:

7.1. atminimo ženklo įrengimo vietos schema;

7.2. pastato, žemės sklypo ar kito objekto, kur numatoma įrengti atminimo ženklą, nuosavybės teisę ar kitą valdymo ir naudojimo teisę patvirtinančių dokumentų kopijos;

7.3. pastato, žemės sklypo ar kito objekto, kur numatoma įrengti atminimo ženklą, savininko (bendraturčių) sutikimas (jei pareiškėjas nėra jų savininkas);

7.4. Kultūros paveldo departamento prie Kultūros ministerijos Panevėžio teritorinio padalinio pritarimas ar specialieji paveldosaugos reikalavimai, jei atminimo ženklą numatoma įrengti kultūros paveldo vietovėje, objekte ar jų apsaugos zonoje;

7.5. Valstybinės saugomų teritorijų tarnybos prie Aplinkos ministerijos ar jų padalinių pritarimas, jei atminimo ženklą numatoma įrengti saugomoje teritorijoje.

8. Už prašyme pateiktos informacijos ir prie prašymo pateiktų dokumentų teisingumą atsako pareiškėjas. Tuo atveju, kai atminimo ženklo įrengimą inicijuoja Savivaldybė, nurodytų dokumentų rengimą ir derinimą organizuoja Skyrius.

**III SKYRIUS**

**PRAŠYMŲ NAGRINĖJIMAS**

9. Atminimo ženklai gali būti įrengiami Savivaldybės arba pareiškėjų lėšomis. Savivaldybės biudžeto lėšas atminimo ženklams įrengti ir atidengimo iškilmėms organizuoti planuoja Skyrius.

10. Atsakingas Skyriaus darbuotojas patikrina, ar pateiktas prašymas atitinka šio Aprašo reikalavimus. Tuo atveju, jei pareiškėjas pateikia ne visą Apraše nurodytą informaciją ir (ar) dokumentus, Skyrius apie tai per 5 darbo dienas raštu praneša pareiškėjui, nurodydamas ne trumpesnį kaip 5 darbo dienų terminą pateiktiems dokumentams patikslinti ar papildomiems dokumentams pateikti. Per nustatytą terminą nepatikslinus dokumentų ar nepateikus papildomų dokumentų, prašymas toliau nenagrinėjamas, apie tai raštu informuojamas pareiškėjas.

11. Jei prašymas atitinka šio Aprašo reikalavimus, jis perduodamas svarstyti Atminimo ženklų įrengimo komisijai (toliau – Komisija). Atsižvelgdamas į Komisijos nutarimą ir Savivaldybės biudžeto asignavimus atminimo ženklams įrengti (jei atminimo ženklą prašoma įrengti Savivaldybės lėšomis), Skyriaus darbuotojas parengia ir pateikia Savivaldybės administracijos direktoriui įsakymo dėl atminimo ženklo įrengimo projektą.

12. Jei Komisija nusprendžia pareiškėjo prašymo netenkinti, Skyrius apie tai raštu informuoja pareiškėją, nurodydamas prašymo netenkinimo priežastis.

**IV SKYRIUS**

**KOMISIJOS SUDARYMAS IR FUNKCIJOS**

13. Komisijos tikslas – įvertinti Skyriui pateiktus prašymus įrengti atminimo ženklus Savivaldybės teritorijoje.

14. Komisija sudaroma iš ne mažiau kaip 7 (septynių) asmenų. Į Komisijos sudėtį privalo būti įtraukti ne mažiau kaip du Savivaldybei pavaldžių kultūros įstaigų veiklos specialistai, Savivaldybės architektas, Savivaldybės specialistas, atsakingas už kultūros paveldą. Komisijos sudėtį, komisijos pirmininką, sekretorių įsakymu tvirtina Administracijos direktorius.

15. Komisijos nariai, vertindami prašymus, laikosi skaidrumo, nešališkumo, teisingumo, sąžiningumo ir protingumo principų.

16. Komisijos pagrindinė veiklos forma – posėdžiai. Posėdžiai yra teisėti, jeigu juose dalyvauja daugiau kaip pusė komisijos narių, sprendimai priimami atviru balsavimu dalyvaujančių komisijos narių balsų dauguma, o balsams pasiskirsčius po lygiai sprendimą lemia pirmininko balsas.

17. Komisija į posėdžius gali kviesti prašymą pateikusių atminimo ženklų įrengimo vykdytojų atstovus.

18. Posėdžio nutarimai fiksuojami Komisijos protokole.

**V SKYRIUS**

**ATMINIMO ŽENKLŲ PROJEKTŲ DERINIMAS, ATMINIMO ŽENKLŲ ĮRENGIMAS IR ATIDENGIMAS**

19. Savivaldybės lėšomis įrengiamų atminimo ženklų projektavimo ir įrengimo rangovas parenkamas Lietuvos Respublikos viešųjų pirkimų įstatymo nustatyta tvarka. Pareiškėjų lėšomis įrengiamų atminimo ženklų projektavimo ir įrengimo darbus organizuoja pareiškėjai. Vienas suderinto atminimo ženklo projekto egzempliorius pateikiamas Skyriui.

20. Atminimo ženklų projektai turi būti suderinti su:

20.1. Skyriumi;

20.2. Nacionalinės žemės tarnybos prie Žemės ūkio ministerijos Kupiškio rajono skyriumi, jei atminimo ženklą numatoma įrengti valstybinėje žemėje;

20.3. Kultūros paveldo departamento prie Kultūros ministerijos Panevėžio teritoriniu padaliniu, jei atminimo ženklas įrengiamas į Kultūros vertybių registrą įrašytoje kultūros paveldo vietovėje, objekte ar jų apsaugos zonoje;

20.4. saugomos teritorijos direkcija arba regiono aplinkos apsaugos departamentu, kai saugomoje teritorijoje nėra įsteigtos saugomų teritorijų direkcijos, jei atminimo ženklas įrengiamas saugomoje teritorijoje.

21. Pareiškėjas (tuo atveju, jei atminimo ženklas įrengiamas pareiškėjo lėšomis) ar Skyrius turi gauti statybą leidžianti dokumentą, jei atminimo ženklas yra statinys, kuriam įrengti privalomas statybą leidžiantis dokumentas.

22. Įrengiant ne Savivaldybės lėšomis pagamintus atminimo ženklus, turi būti pakviestas Skyriaus atstovas.

23. Pareiškėjų pageidavimu Skyrius organizuoja atminimo ženklų atidengimo iškilmes arba teikia metodinę pagalbą iškilmių organizatoriams.

**VI SKYRIUS**

**BAIGIAMOSIOS NUOSTATOS**

24. Šio Aprašo reikalavimų laikymosi priežiūrą atlieka Skyrius.

25. Fiziniai ir juridiniai asmenys, įrengę atminimo ženklus pažeisdami Aprašo reikalavimus, atsako teisės aktų nustatyta tvarka.

26. Aprašas gali būti keičiamas, papildomas ar naikinamas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atminimo ženklų įrengimo tvarkos aprašo

priedas

**(Prašymo įrengti atminimo ženklą forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareiškėjo vardas, pavardė ar juridinio asmens pavadinimas)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(adresas, telefonas, el. paštas)

Kupiškio rajono savivaldybės

administracijos direktoriui

**PRAŠYMAS ĮRENGTI ATMINIMO ŽENKLĄ**

\_\_\_\_\_\_\_\_\_\_\_\_\_\_

(data)

Prašau apsvarstyti mano prašymą įrengti atminimo ženklą (memorialinę lentą, paminklinį akmenį, informacinę lentą, koplytstulpį, stogastulpį – reikiamą pabraukti) šiuo adresu:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atminimo ženklas skirtas (nurodyti asmenį, įvykį ar objektą, kurio atminimas bus įamžinamas):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Siūlomas atminimo ženklo tekstas:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lėšų šaltiniai (pažymėti):

Pareiškėjo lėšos 🗌 Savivaldybės biudžeto lėšos 🗌 Kiti lėšų šaltiniai 🗌

Savivaldybės pagalba dėl atminimo ženklo atidengimo organizavimo (pažymėti):

Prašoma 🗌 Neprašoma 🗌

PRIDEDAMA (pažymėti):

1. Papildomi duomenys pagal atminimo ženklo rūšį:

1.1. memorialinei lentai įrengti – įamžinamojo asmens biografija, nuopelnų aprašymas arba reikšmingo įvykio aprašymas, jo reikšmė Kupiškio ar Lietuvos istorijai 🗌

1.2. paminkliniam akmeniui įrengti – reikšmingo įvykio aprašymas, jo reikšmė Kupiškio ar Lietuvos istorijai 🗌

1.3. informacinei lentai įrengti – duomenys apie pažymimą objektą ir jo reikšmę kultūros istorijai 🗌

2. Atminimo ženklo įrengimo vietos schema 🗌

3. Pastato, žemės sklypo ar kito objekto, kur numatoma įrengti atminimo ženklą, nuosavybės teisę ar kitą valdymo ir naudojimo teisę patvirtinančių dokumentų kopijos 🗌

4. Pastato, žemės sklypo ar kito objekto, kur numatoma įrengti atminimo ženklą, savininko (bendraturčių) sutikimas (jei pareiškėjas nėra jų savininkas) 🗌

5. Kultūros paveldo departamento prie Kultūros ministerijos Panevėžio teritorinio padalinio pritarimas ar specialieji paveldosaugos reikalavimai (pridedama, jei atminimo ženklą numatoma įrengti kultūros paveldo vietovėje, objekte ar jo apsaugos zonoje) 🗌

6. Nacionalinės žemės tarnybos prie Žemės ūkio ministerijos Kupiškio skyriaus sutikimas, jei atminimo ženklą numatoma įrengti valstybinėje žemėje 🗌

7. Saugomos teritorijos direkcijos ar regiono aplinkos apsaugos departamento sutikimas, jei atminimo ženklą numatoma įrengti saugomoje teritorijoje 🗌

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

(vardas, pavardė) (parašas)